Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2022/C 108/02)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»QUESO DE ACEHÚCHE«

EU-nr.: PDO-ES-02621 — 14. juli 2020

BOB (X) BGB ( )

1. Betegnelse

»Queso de Acehúche«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype Kategori

1.3. Oste

3.2. Beskrivelse af produktet med betegnelsen i punkt 1

»Queso de Acehúche« er en ost, der udelukkende er fremstillet af råmælk fra geder af racerne Murciana-Granadina, Florida, Malagueña, Retinta og Verata, eller krydsninger af disse racer, fra bedrifter beliggende i det geografiske område, som er defineret i punkt 4. Den fremstilles ved hjælp af enzymatisk koagulering og lagres i mindst 40 dage.

Når »Queso de Acehúche« er moden, har den følgende egenskaber:

a. Fysiske egenskaber

— Form: cylinderformet med overvejende plane flader og plano-konvekse sider

— Størrelse: — Diameter: mindst 7 cm — Højde: højst 50 % af diameteren

— Vægt: 200-1 200 g

b. Fysisk-kemiske egenskaber

— Fedtindhold i tørstof: mindst 45 %

— Totalt tørstofindhold: mindst 50 %

— pH: mindst 5,0 og højst 6,0

— NaCl: højst 4 %

c. Organoleptiske egenskaber

— Skorpe: en naturligt voksgul til mørk okkergul farve og en smule ru. Der kan dannes et karakteristisk kitlag under modningen. Osten kan markedsføres, som den er, eller dækket af paprika eller olie. Oste, der er fremstillet med »sobao«-vasketeknikken, har en glat skorpe og runde hjørner.

— Ostemasse: en hvid til elfenbenshvid farve med en kompakt, ensartet struktur uden revner. Den kan have nogle få små, runde huller, der er ujævnt fordelt på snitfladen. Den har en halvfast og elastisk konsistens. I munden føles den blød, let smeltende, ikke særlig smuldrende, fedtholdig, klæbrig, fugtig og ikke særlig kornet.

— Duft: moderat til høj intensitet, mælkeagtig (gedemælk) og andre (rådne) aromaer.

— Smag: en let salt, moderat syrlig, let bitter og let skarp smag, der er mere udtalt i de mere modne oste, og med en moderat til markant overordnet eftersmag.

3.3. Foder (kun for animalske produkter) og råvarer (kun for forarbejdede produkter)

a. Registrerede gedebesætninger skal fodres efter de traditionelle metoder, hvor man udnytter naturressourcerne i det geografiske område gennem ekstensivt eller semiekstensivt landbrug. Fodertilskud baseret på foder, halm og foderblandinger bestående af korn, bælgplanter og frø kan anvendes i perioder med maksimalt behov, f.eks. fødsel og laktation, og når der er mangel på føde på grund af ugunstige vejrforhold såsom tørkeperioder.

Den maksimale belægningsgrad for et landbrugssystem, der kan betragtes som semiekstensivt, er 1,8 husdyrenheder pr. hektar (SK/ha). Da en voksen ged svarer til 0,15 SK, vil den maksimale belægningsgrad for det mindst strenge tilladte landbrugssystem være højst 12 geder pr. hektar. Denne maksimale belægningsgrad sikrer, at der er tilstrækkeligt med føde hele året rundt, og at andelen af foder, som ikke stammer fra det geografiske område, altid ligger under den grænse, der er fastsat i EU-lovgivningen for tørstof på årsbasis.

Ud over den naturlige vegetation, der er forbundet med ekstensivt eller semiekstensivt landbrug, er det geografiske område også leveringsdygtigt i hø, halm, korn, lucerne, vikke eller havre, der er dyrket af frø, og som kan anvendes til græsning eller enten som grøntfoder eller tørret foder efter høsten. Afgrødestubbene kan også anvendes til græsning.

b. Den mælk, der anvendes til fremstilling af »Queso de Acehúche«, skal være det naturlige produkt, der fremkommer ved malkning af geder fra registrerede bedrifter, og skal: — være rå, ikkestandardiseret og ren sødmælk, som er fri for urenheder — have et fedt-og proteinindhold på mindst 7 % og et proteinindhold på mindst 3 % — have en pH-værdi på mellem 6,5 og 6,8.

3.4. Specifikke etaper af produktionen, som skal finde sted i det afgrænsede geografiske område

Følgende etaper af produktionen skal finde sted i området:

— mælkeproduktionen, som er omhandlet i punkt 3.3

— ostefremstillingen, der omfatter koagulering, udskæring, formning, presning, saltning og lagring, herunder »sobao«-teknikken, hvis den anvendes.

3.5. Særlige regler for udskæring, rivning eller emballering osv. af det produkt, som betegnelsen henviser til

Der er frit valg af emballage, så længe den bevarer produktets integritet og endelige kvalitet.

Producenterne kan udskære ostene i halve eller kvarte portioner med henblik på markedsføring. I så fald skal hver portion være forsynet med en certificeringsetiket for at sikre, at de hver især er fuldt identificerbare, og for at sikre sporbarheden.

»Queso de Acehúche« kan udskæres til portioner af en hvilken som helst størrelse i detailforretninger, når blot udskæringen finder sted foran forbrugeren på salgstidspunktet.

3.6. Særlige regler for mærkning af det produkt, som betegnelsen henviser til

Den endelige mærkning af »Queso de Acehúche« skal omfatte producentens handelsmærke og certificeringsmærket, som skal være anbragt uadskilleligt og uudsletteligt på alle certificerede oste eller osteportioner. Det endelige ansvar for den korrekte anvendelse af disse mærker ligger hos den certificerede producent.

Certificeringsmærket for alle hele eller udskårne oste skal være forsynet med et unikt alfanumerisk serienummer, angivelsen »Denominación de Origen Protegida Queso de Acehúche« [den beskyttede oprindelsesbetegnelse »Queso de Acehúche«], ordet »sobao«, hvis denne teknik blev anvendt, og produktets logo, som er vist nedenfor:

Den endelige mærkning af alle hele eller udskårne oste skal også indeholde alle andre oplysninger, der er fastsat i den relevante lovgivning.

4. Kort angivelse af det geografiske områdes afgrænsning

Det geografiske område, hvor mælken produceres, og »Queso de Acehúche« fremstilles, er beliggende i provinsen Cáceres, som er en del af den selvstyrende region Extremadura (Spanien).

Det ligger i den centrale vestlige del af provinsen, dækker et areal på ca. 396 000 ha og omfatter følgende kommuner i distrikterne Tajo-Salor-Almonte og Valle del Alagón: Acehúche, Alcántara, Brozas, Cachorrilla, Calzadilla, Cañaveral, Casas de Millán, Casillas de Coria, Casar de Cáceres, Ceclavín, Coria, Garrovillas de Alconétar, Hinojal, Holguera, Mata de Alcántara, Mirabel, Monroy, Navas del Madroño, Pedroso de Acím, Pescueza, Piedras Albas, Portaje, Portezuelo, Riolobos, Santiago del Campo, Serradilla, Talaván, Torrejón el Rubio, Torrejoncillo, Villa del Rey og Zarza la Mayor.

5. Tilknytning til det geografiske område

5.1. Det geografiske områdes egenart

a. Naturbestemte faktorer

Orografi. Produktionsområdet er et højdedrag med et lavt relief, der er dannet som resultat af en lang erosionsproces. Det gennemskæres fra øst mod vest af bjergkæderne Las Corchuelas, Santa Catalina, El Arco, Grande, Solana og Garrapata. Området har en gennemsnitlig højde på 350 m. Nogle områder har en højde på 250 m, og det højeste punkt er på 825 m.

Tagusfloden og dens bifloder Alagón og Almonte, som løber sammen i det geografiske område, udgør områdets rygrad og har ført til dannelsen af dale med vandløb, der som følge af den uensartede erosion af terrænet nogle steder har medført det karakteristiske fænomen med slangebugtning. Dette skabte gunstige betingelser for opførelsen af Alcántaradæmningen ved Tagusfloden, hvilket øgede vandstanden i de tre floder til 220 m og oversvømmede et område på over 10 000 ha. Andre vigtige floder er Árrago, som er en biflod på Alagóns venstre bred, og Rivera de Fresnedosa, som er et vandløb, der løber ind i Tagusfloden langs dens højre bred, og som opdæmmes af først Torrejoncillodæmningen og derefter Portajedæmningen. Før den blev reguleret, var dens vandstrømme meget begrænsede, og der var næsten intet vand tilbage i de dybeste områder. Områdets hydrografiske system omfatter også talrige vandløb og kløfter samt små flodbækkener, hvis vandløb også er meget uregelmæssige.

Vegetation og naturligt miljø. Det geografiske områdes vegetation er hovedsagelig middelhavs- og xerofytvegetation. Pseudosteppehøjdedraget, hvor vegetationen primært består af cistusroser, mastikstræer, lyng, gyvel, sommerfuglelavendel og timian, adskiller sig fra »dehesa«-højdedraget (egesavannen), hvor vegetationen primært består af steneg og urteagtige planter, selv om der også kan være andre træer, såsom korkeg og vilde oliventræer, samt spredte græsenge, som dog er af høj kvalitet. Floraen omfatter også elle-, poppel- og pileplantager langs vandløbene samt rester af bjergskove. Det skal også bemærkes, at flere kommuner i det geografiske område ligger inden for nationalparken Monfragüe og dens opland samt inden for en række områder, der er udlagt som særligt beskyttede områder for fugle.

b. Historiske og økonomiske faktorer

De distrikter, der udgør det afgrænsede geografiske område, har en lang tradition for subsistenslandbrug og hold af geder, som græsser på de lokale græsenge, og for at gøre brug af biprodukter fra landbruget, eftersom de ovenfor beskrevne naturlige faktorer tvang de mennesker, der slog sig ned her, til at udnytte de tilgængelige ressourcer bedst muligt for at opretholde deres økonomi. »Queso de Acehúche« er således et vigtigt og ægte lokalt produkt, sådan som det fremgår af de præmier og priser, som områdets ostemejerier har vundet i forbindelse med specialiserede messer og konkurrencer.

Det skal endvidere bemærkes, at der på initiativ af byrådet i Acehúche — den landsby, som gav osten sit navn — og med henblik på at bevare den traditionelle fremstillingsmetode og fremme kvaliteten er blevet afholdt en »Feria Ibérica del queso de cabra de Acehúche« [iberisk gedeostemesse i Acehúche] siden 2004, og den er udelukkende tilegnet producenter af gedeost fremstillet af råmælk.

c. Menneskelige faktorer

Menneskelige faktorer i form af de lokale producenter er afgørende for at bevare den særlige karakter af »Queso de Acehúche«, da deres ekspertviden, som først og fremmest er opnået gennem erfaring, er af afgørende vigtighed ikke blot for produktionen af »Queso de Acehúche«, men også for at videregive disse færdigheder til de kommende generationer.

Det bør navnlig anerkendes, at osteproducenterne under fremstillingsprocessen styrer flere variabler, som sjældent kan kontrolleres, og anvender teknikker, der i vid udstrækning er baseret på de erfaringer, der er opnået ved at arbejde sammen med andre kvalificerede osteproducenter. Når man arbejder med ikkestandardiseret råmælk, der produceres på forskellige tidspunkter af året, kan mælkens sammensætning og bakteriologi variere betydeligt, hvilket påvirker hele processen. At vide, hvornår ostemassen skal udskæres, kræver også viden og erfaring for at opnå den rette kornstørrelse og dræning, eftersom dette afhænger af både mælkens sammensætning og den anvendte mængde løbe samt af miljøfaktorer såsom temperatur og fugtighed i ostemejeriet. Fyldning af formene og manuel presning er også processer, der kræver et nøjagtigt kendskab til, hvor meget ostemasse der skal hældes i hver form, og hvor meget der skal presses for at opnå det nødvendige vandindhold.

De mange miljøændringer, der sker i årets løb, og som påvirker mælken og fremstillingsprocessen, sådan som det er nævnt ovenfor, påvirker også ostens modning, hvilket betyder, at temperatur- og fugtighedsforholdene skal overvåges konstant, og at ostene skal rengøres og vendes manuelt for at sikre, at de udvikler sig korrekt. Det er i denne fase af produktionen, at den traditionelle »sobao«-teknik anvendes. Den er specifik for denne ost og blev undertiden anvendt af de lokale producenter for at rense kitlaget og forme »Queso de Acehúche«, så den tog sig bedre ud ved markedsføringen.

5.2. Produktets egenart

De særlige egenskaber, der adskiller »Queso de Acehúche« fra andre gedeoste, skyldes, at den udelukkende fremstilles af råmælk og har en lav dræningsgrad, hvilket giver en masse med en ret blød og undertiden smeltende konsistens, og dens kitbelagte og undertiden ret udbulende skorpe, som har en let rådden aroma. »Sobao«-teknikken er også specifik for denne ost.

5.3. Sammenhængen mellem det geografiske område og produktets kvalitet eller egenskaber

Det geografiske område, hvis naturlige egenskaber er angivet i punkt 5.1, har få ressourcer, og derfor har indbyggerne historisk set koncentreret deres økonomi omkring husdyravl, navnlig geder, da de er godt tilpasset det geografiske miljø. De opdrættes til kød-, mælke- og osteproduktion.

De forskellige vejrforhold i årets løb og de forskellige terræn- og jordbundstyper er til gavn for et mangfoldigt økosystem. Disse særlige lokale forhold fremmer væksten af den karakteristiske vegetation, der er beskrevet i punkt 5.1, litra a), og som afgræsses ved hjælp af ekstensivt eller semiekstensivt opdrættede gedebesætninger.

Floraen på »dehesa«-højdedraget og pseudosteppehøjdedraget, der omfatter en stor artsrigdom, bidrager til mælkefedtets kvalitet som følge af den måde, det fordøjes på i vommen, hvilket resulterer i kort- og mellemkædede fedtsyrer og er kendetegnende for mikrobiota i mælken, der anvendes til fremstilling af ost uden varmebehandling.

Den traditionelle fremstillingsmetode for »Queso de Acehúche« bygger også på den menneskelige faktor. Osten, der fremstilles af de lokale producenter, er en ost med et højt vandindhold, da der drænes mindre valle efter udskæringen af ostemassen, hvilket resulterer i let udbulende sider og giver osten en blød konsistens i munden. Med den anvendte fremstillingsteknik dannes der et kitlag på skorpen under modning, hvilket giver osten dens let rådne aroma. »Sobao«-teknikkens anvendelse på ostene under modningsprocessen er også en ældgammel praksis, der er knyttet til de lokale producenter, og som består i at bruge hænderne, der er vædet med vand, til at vaske toppen, bunden og siderne på de enkelte oste, når skorpen allerede er begyndt at dannes. Dette sker for at sikre, at skorpen er glat og jævn med runde hjørner.

Den dybt rodfæstede og mangeårige tradition for gedeavl i det geografiske område, hvor man gør brug af en lang række hjemmehørende plantearter, der vokser på forskellige tidspunkter af året og giver en unik mælk, kombineres således med den måde, osten fremstilles på af de lokale producenter, uden varmebehandling og ved hjælp af traditionelle færdigheder og teknikker, og giver den karakteristiske form, konsistens, aroma og smag, der kendetegner »Queso de Acehúche«.

Henvisning til offentliggørelsen af varespecifikationen

http://www.juntaex.es/filescms/con03/uploaded_files/SectoresTematicos/Agroalimentario/Denominacionesdeorigen/Solic_PliegoCondicionesQuesoAcehuche_.pdf

(1) EUT L 343 af 14.12.2012, s. 1.